Die groot gatkrap | SkalkSkryf
Die groot gatkrap
April 1, 2012 deur Louwie
Die groot gatkrap het toe gekom en gegaan. Per genade is niks boosaardig daar in die dieptes van die derms gevind nie. Ma gaan nog lank met ons wees, tensy ….
Maar nou wonder `n mens. In hoeverre is ons uitgelewer aan die genade van `n vreemde lot mense?
Die aanloop tot die omdop: Ma se niere maak weer moles en sy gaan sien die arts. Van daar loop dit sy normale loop; X-strale om te kyk vir klippe en blokkasies in die pype. Gewapen met voorgenoemde , `n besoek aan `n plaaslike (ou) spesialis wat, vreemd genoeg, vra of sy sal omgee as hy haar ondersoek!
Die plate wys geen steen wat rondsit en onrus saai nie. Dit word wel geïnterpreteer as dat sy galstene het (dit terwyl haar galblaas al meer as 20 jaar gelede verwyder is!!) en `n gedoente wat die dokter `n ‘kieste’ noem. Een of ander blaasagtigheid met `n deursnit van 5 cm wat iewers tussen die gedermtes rondhang. Hy mymer oor die VVV (vreemde vryhangende voorwerp) en vra vir Ma of sy dink sy moet gaan vir `n sonar om te kyk wat dit is.
Ma is erg onthuts (oor die gedoente in haar gedermtes en en oor die dokter haar vra wat gedoen moet word). Sy sê ja, sy wil ge-sonar word om te sien wat in haar binneste aangaan. Hy stuur haar vir die sonar, en gooi sommer `n ‘scan’ ondersoek ook in vir die wis en die onwis.
En van hier af neem die ding sy eie, ontstellende koers. Ma besluit om `n ander spesialis te gaan sien. Sy vertrou die ou man nie met haar onwel, bekieste binnegoed nie. Sy besluit op `n spesialis wat reeds in die verlede met van die familie se derms gestoei het. Ma vermoed kanker. Haar hele familie dood een vir een aan die groot K, dis nou as hulle nie aan hulle harte dood nie.
Die nuwe, uitverkore arts bekyk die x-strale en die sonar uitslag en vra wie de dinges het die plate geneem? Dis `n gemors. Watter (by implikasie agterstraat) kliniek het die werk gedoen, wil hy weet. Hy kan niks uitmaak wat aangaan in die dieptes van Ma se lyf nie. Ander, ordentlike plate en scans moet (deur bevoegde mense) geneem word (hy vra nie eers toestemming om dit te mag doen nie!!).
Eerste probleem: Was die plate regtig so `n gemors. Het ek my geld gestaan en mors by die HOSPITAAL se spesialis x-straal eenheid waar ons die eerste lot plate laat neem het? Hoekom moet ek betaal vir swak werk?
Of het die nuwe arts net die geleentheid gebruik om nog geld uit ons te maak deur nuwe plate aan te vra van die hospitaal waar hy praktiseer?
Die nuwe plate wys die “kieste” net soos die vorige plate (of scan of wat jy dit ook al noem) met die verskil dat hy dit nou herdoop tot `n “toevallige kieste”, wat dit ook al mag beteken. Jy is moontlik daarmee gebore, vergeet dit, sê hy, behalwe as jy dit wil dat ek dit uitsny? (Sien ek kasregister syfers flits in sy oë?)
Maar, së hy, ek bemerk `n verdikking in jou dikderm. Ons moet daarna kyk. Kolonoskopie. Ons bespreek solank die teater.
Ma sien kanker. Ma glo kanker. Ons moet kyk, sê sy.
Hoe sal ons nou weet wat die geleerde man gesien het. Hoe kan ons dom ouens met so `n slim man staan en stry?
Ma huil die week van wag vir die teater om. Sy loop krom van pyn en begin groet en afskeid neem van vriend en vyand.
Dag voor die tyd word die derms gewas en gespoel en blink gepoleer vir die groot kyk in die uitlaatpyp af. Die prosedure loop relatief vinnig. Dop om, kamera, ligte, aksie en dis verby. Op dieselfde dag doen die dokter nog 4 sulke ondersoeke, en, so word ons vertel, nog 20 ander operasies ook.
Die uitslag: Veels geluk, ek kan niks sien wat verkeerd is nie. Wat van ons doen `n laproskopie, net om seker te maak?
En as dit ook niks oplewer nie, gaan ons dan dalk sommer gou `n gastroskopie doen, en dan dalk `n breinskandering net vir ingeval?
Wat de duiwel het hier gebeur? Is ons vir `n “ride” gevat? Was daar ooit `n verdikking? Finansier ons arme drommels die slim ouens se duur, blink Duitse motors en oorsese vakansies?
Ons al nooit weet nie, want ons is nie slim genoeg nie.
Buurman kry pyn in sy sy, so na die lies se kant toe. Hy gaan dokter toe. Dokter kry gaan fout nie. Die pyn bly. Buurman gaan sien `n ander dokter en vra of dit nie dalk `n breuk is nie. Ja, sê die dokter, net so, en nie net een nie, sommer twee! En voor hy mooi weet wat hom tref is hy in die teater, omgedop, oopgesny en weer toegewerk.
Die pyn is beter dankie, sê Buurman. Of daar ooit `n twee breuke was, of selfs net een, die sal ons nooit weet nie.
Mens wil regtig nie die integriteit van hierdie manne met die snyerspakken, strikdasse en blink motors bevraagteken nie. Van politici en ANC voorbokke verwag ons onderduimsheid en lieg, maar hierdie slim mense wat met ons lywe smous wil ons graag vertrou. Magtig man, dis mos onse mense die. As ons nie meer kan glo ons is siek as hulle sê ons is siek nie, wat gaan van ons word!
Vir nou knyp ons die boude en ander gate styf toe en bly weg van mense met wit jasse … tot ons weer dink ons is siek.
Posted in Louwie | Tagged Dokters, Kolonoskopie, Verdigsels, Verdikking | Lewer Kommentaar